Document ID: 32004R0780

Komisjoni määrus (EÜ) nr 780/2004,
26. aprill 2004,
Euroopa Parlamendi ja nõukogu määruse (EÜ) nr 1774/2002 üleminekumeetmete kohta seoses teatavatest kolmandatest riikidest pärit teatavate toodete impordi ja transiidiga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, [1] viimati muudetud komisjoni määrusega (EÜ) nr 668/2004, [2] eriti selle artikli 32 lõiget 1,
ning arvestades järgmist:
(1) Määrusega (EÜ) nr 1774/2002 sätestatakse muuks otstarbeks kui inimtoiduks ettenähtud loomseid kõrvalsaadusi käsitlevate ühenduse eeskirjade täielik läbivaatamine, sealhulgas mitmete rangete nõuete kehtestamine. Lisaks nähakse kõnealuse määrusega ette võimalus võtta asjakohaseid üleminekumeetmeid.
(2) Arvestades nende nõuete rangust, on osutunud vajalikuks sätestada teatavatele liikmesriikidele üleminekumeetmed, et võimaldada tööstusele piisavalt kohanemisaega. Need üleminekumeetmed on sätestatud mitmetes komisjoni otsustes ja määrustes.
(3) Komisjoni määrusega (EÜ) nr 812/2003, [3] viimati muudetud määrusega (EÜ) nr 2268/2003, [4] nähakse ette üldised üleminekumeetmed kolmandate riikide jaoks kuni 30. aprillini 2004. Kõnealuse määrusega nähakse ette, et komisjon esitab edasised üksikasjalikud üleminekueeskirjad toodete kohta, mille puhul on esitatud asjakohased põhjendused.
(4) Teatavad kolmandad riigid on esitanud asjakohased põhjendused konkreetsete üleminekumeetmete taotlemiseks. Neile tuleks tagada vastav üleminek, et võimaldada ühendusse eksportivatel kolmandate riikide ettevõtjatel jätkuvalt rakendada praegu kehtivaid norme 1., 2. ja 3. kategooria töötlemisettevõtete eraldamiseks.
(5) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erand, mis käsitleb importi kolmandatest riikidest.
Erandina määruse (EÜ) nr 1774/2002 artiklist 29 võtavad liikmesriigid kuni artiklis 2 osutatud kuupäevadeni vastu kõnealuse määruse VII ja VIII lisas osutatud toodete saadetised, mis on pärit I lisas loetletud riikide nendest ettevõtetest, mis ei järgi 1., 2. ja 3. kategooria töötlemisettevõtete eraldamiseks vajalikke nõudeid, tingimusel et tooted vastavad II lisa miinimumtingimustele ning toodetega on kaasas III lisa kohane sertifikaat.
Artikkel 2
Jõustumine.
1. Käesolev määrus jõustub kolmandal päeval pärast selle avaldamist Euroopa Liidu Teatajas.
2. Seda kohaldatakse alates 1. maist 2004 kuni 31. oktoobrini 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. aprill 2004

Labels: 1
17
0
3
6